# Saló del Còmic de València

El Saló del Còmic de València és una trobada anual sobre còmic i entreteniment en general que té lloc a la Fira de València des del 2018.

## Cronologia

La primera edició tingué lloc, amb el nom de Heroes Comic Con València, al febrer del 2018, amb una assistència xifrada en vint-i-tres mil visitants: el dibuixant valentí Xavier Mariscal feu el cartell, amb el gat Pumby de protagoniste, i els primers Premis José Sanchis Grau per a Arde Cuba (millor novel·la gràfica), Cinco relatos apasionados (llibre il·lustrat), El Torres (millor autor), Ertito Montana (futur talent), Shi de Zidrou & Homs (millor obra i autors europeus), Luces nocturnas (àlbum infantil) i Sento Llobell (a la trajectòria), a més d'un premi de la Fundación Divina Pastora de caràcter social al còmic L'horta és vida, no a la ZAL; entre els autors convidats estigueren Howard Chaykin, Paco Roca, Aimée de Jongh, Natacha Bustos, Jaime Martín, Reinhard Kleist, Carmen Carnero, Emile Bravo, Gail Simone, Yanick Paquette, Cristina Durán, David Rubin, Loulogio, Chris Sprouse, Rubén Pellejero, Thierry Smolderen, Ana Oncina, Hermann, Brian Stelfreeze, Manel Gimeno, Mike Norton, Carlos Maiques, Gerard Miquel i Bartolomé Seguí, encara que l'atractiu principal de l'esdeveniment era la participació de l'actor Gaten Matarazzo, de la sèrie Strange Things.
La segona Heroes Comic Con comptà amb vint-i-tres mil cinc-cents assistents, i la participació dels autors Jon Bogdanove, Scott Kolins o Mike Zeck, i l'actriu de la sèrie Joc de trons Lena Headey com a reclam principal. Després de la venda de la marca Comic Con per part de l'empresa que la gestionava, l'entitat Fira València decidí assumir l'organització de l'esdeveniment, en conveni amb la càtedra de còmic de la Universitat de València dirigida pel crític Álvaro Pons: al juliol del 2019 anunciaren l'acord i l'elecció de l'autor per al cartell del 2020, el murcià Salva Espín, llicenciat a València i dibuixant de l'antiheroi de Marvel Comics Deadpool. Al novembre, Fira València presentà el cartell d'Espín i les dates de celebració, del 28 de febrer al primer de març, amb el suport de la Càtedra de Cómic, l'Associació d'Editors del País Valencià, l'Asociación Profesional de Guionistas de España i l'Institut Français.
L'edició del 2020 tingué lloc del 28 de febrer al primer de març, amb l'assistència de l'actor Jack Quaid: el cartell presenta un Deadpool eqüestre portant la bandera de València, amb el Micalet al fons; entre els autors convidats hi anaren el peruà Martín López, l'estatunidenc Brian Azzarello, Denis Rockmedia —l'autor de còmic més jove del món— o la il·lustradora valenciana Inma Almansa; quant a expositors i activitats, l'Associació d'Editors del País Valencià presentà tres exposicions dedicades a la lluita contra el biaix i la violència de gènere (Silenciosa(s), Nosaltres també i Marika Vila); la presentació d'Inclusion Man, un superheroi inclusiu, i de les revistes locals Alta Tensión i Plaça del Mercat; una retrospectiva sobre el dibuixant Manuel Gago i un taller sobre personatges del còmic valencià. Com en la Comic Con del 2018, À Punt FM participà en esta edició amb l'emissió d'alguns dels seus programes: en Podríem fer-ho millor entrevistaren Loulogio; Pròxima parada retransmeté en directe des del Saló; i en Gravetat Zero entrevistaren Nazario.

## Referències

* ↑ «El Salón del Cómic de València 2020 se celebrará en Feria Valencia del 28 de febrero al 1 de marzo» (en castellà). Feria Valencia, 17-07-2019. [Consulta: 8 maig 2020].
* ↑ « Heroes Comic Con València 2018 supera las expectativas con 23.000 visitantes» (en castellà). RTVE.es, 26-02-2018. [Consulta: 10 maig 2020].
* ↑ Javier Furió. «Heroes Comic Con Valencia se consolida como salón de referencia internacional» (en castellà). Horta Noticias, 25-02-2019. [Consulta: 10 maig 2020].
* ↑ Europa Press. «Feria Valencia asume la gestión de la Comic Con, que renace como 'Salón del Cómic de València'» (en castellà). Valencia Plaza, 17-07-2019. [Consulta: 9 maig 2020].
* ↑ Á. G. D. «El Salón del Cómic de València mantiene su modelo tras la salida de Comic Con» (en castellà). Valencia Plaza, 07-11-2019. [Consulta: 9 maig 2020].
* ↑ «Saló del Còmic de València 2020». Visit València. [Consulta: 8 maig 2020].
* ↑ «Salón del Cómic de Valencia 2020, el mayor evento sobre cómic y entretenimiento de Valencia» (en castellà). Valencia Bonita. [Consulta: 8 maig 2020].
* ↑ Sergi Pau Cuenca. «Tot el que necessites saber abans d'anar al Saló del Còmic de València». València Extra, 21-02-2020. [Consulta: 9 maig 2020].
* ↑ «Les cinc cites del Saló del Còmic de València que no us podeu deixar perdre». VilaWeb, 27-02-2020. [Consulta: 9 maig 2020].
* ↑ «La ràdio d'À Punt, amb el còmic valencià». À Punt Mèdia, 27-02-2020. [Consulta: 9 maig 2020].

## Enllaços externs

* El Diario.es Dentro de las entrañas del Salón de Cómic de Valencia (castellà)